
Сынып сағатының тақырыбы: Мемлекет рәміздерін қадірлеу
Мақсаты: оқушылардың   мемлекеттік рәміздер  жайлы түсініктерін нығайту. Елтаңба, әнұран, ту туралы  нақты мәлеметтерді есте сақтауларын дамыту. Мемлекеттік рәміздерге деген құрметін , еліне,  жеріне деген махаббаттарын    арттыру. 
Сынып сағатының барысы: 
Сабақтың басы. 
1. Оқушылар 3 топқа  бөлінеді. 
1 –топ: Елтаңбашылар
2- топ: Әнұран тобы
3-топ: Жалау тобы.
Қызығушылықты оятуға арналған сұрақ: 
1. Біз неліктен топтарымыз атауын  осылай  қойдық? 
1. Оқушылар жауаптары.
1. Расында да, бүгінгі сынып  сағаты  «Мемлекет рәміздеріне»  арналады. 
Қазақ елі ұлан – байтақ. Бір қиырынан екінші қиырына дейін ұшқан құстың қанаты талып, жортқан аңның тұяғы шағылған деп суреттеледі аңыздарда. Айтса айтқандай, батысынан шығысына 3000 шақырым, солтүстігінен оңтүстігіне 1600 шақырым, жалпы аумағы 27173 мың шаршы шақырым алып аймақты қалай әсірелесе де тұрарлық.
Осындай кең-байтақ жерге ие жас, егеменді еліміздің өзге елдердегідей  өз «белгісі» бар. Ол – көтерген Туы мен Елтаңбасы, асқақтата әуелеткен Әнұраны. Еркіндікке ұмтылған қай ел, қай халық та өз даусымен сөйлеуді, өз үнімен жар салуды армандайды. ҚР-ның Ата заңының 9-бабында «Қазақстан Республикасының мемлекеттік рәміздері – Туы, Елтаңбасы және Гимні бар», – делінген.
Егеменді еліміз жер бетіндегі басқа мемлекеттермен терезесі тең, өркениетті ел ретінде танылып, 1992 жылы 4 маусымда Мемлекеттік рәміздер Ту, Елтаңба, Әнұран бекітілді. Елбасымыз Нұрсұлтан Назарбаев Жарлығымен 4 – маусым «ҚР Мемлекеттік рәміздер күні» болып белгіленді.
Сабақтың ортасы.
Топтық жұмысқа арналған тапсырма.
1-тапсырма. 
1. Әр топ өз тобының  атына сай  жоба  жұмысын  дайындайды. 
Оқушыларға  ғаламтор  желісі, энцеклопедия, газет – журналдар  беріледі. 
2-тапсырма. Киелі  жеті  сұрақ, ойыны.
Ел рәміздері туралы  берілген сұрақтарға  жауап беру. 
Әрбір дұрыс жауап 2 ұпайдан тұрады. 
1. Елтаңбаны суреттеп бер.
1. Елтаңба авторлары  кім?
1. Әнұран авторлары кім?
1. Әнұран қай сәттерде шырқалады? 
1. Әнұранның бірінші шумағын жатқа оқып бер
1. Жалау туралы не білесің?
1. Жалауды сипаттап бер.
3-тапсырма. Мемлекет  рәміздері туралы 
     Мемлекеттік туымыз бірыңғай көгілдір түсті.Бұл түс төбедегі бұлтсыз ашық аспанды елестетеді. Бұлтсыз ашық аспан әрқашан да бейбітшіліктің, тыныштық пен жақсылықтың нышаны. Көк түс – Қазақстан халқының бірлік,ынтымақ жолына адалдығын білдіреді. Нұрға малынған алтын күн тыныштық пен байлықты бейнелейді. Күн – қозғалыс, даму, өсіп- өркендеудің, өмірдің бейнесі. Қанатың жайған қыран құс – бар нәрсенің бастауындай, билік, айбындылық бейнесі. Күннің астындағы қалықтаған қыран елдің еркіндік сүйгіш асқақ рухын,қазақ халқының жан дүниесінің кеңдігін жария етеді. Ағаш сабына бекітілген тұстағы тік жолақ ұлттық оюлармен өрнектелген. Күн, қыран, ою-өрнек – алтын түсті. Қазақстан Республикасы мемлекеттік туының авторы – суретші Шәкен Ниязбеков.
    
     Елтаңба негізі – Шаңырақ. Ол елтаңбаның жүрегі. Шаңырақ мемлекеттің түп негізі – отбасының бейнесі.Шаңырақ – күн шеңбері. Айналған күн шеңберінің қозғалыстағы суреті іспетті. Шаңырақ – киіз үйдің күмбезі. Көшпелі түркілер үшін үйдің ,ошақтың, отбасының бейнесі. Тұлпар – дала дүлдүлі, ер-азаматтың сәйгүлігі, жеңіске деген жасымас жігердің, қажымас қайраттың, мұқалмас қажырдың тәуелсіздікке ұмтылған құлшыныс бейнесі. Шаңырақ айналасындағы уықтарды тұлпардың қанаты қоршап тұр. Қанатты тұлпар қазақ поэзиясында кең тараған бейне. Қанатты тұлпар уақыт пен кеңістікті біріктіреді. Ол – өлмес өмірдің бейнесі. Бесбұрышты жұлдыз «бағыңыз ашылып, жұлдызыңыз жарқырай берсін»деген асыл тілекті айқындап тұр. «Қазақстан» жазуы қазақ елінің айғағы. Елтаңбаның авторлары – Жандарбек Мәлібеков, Шот-Аман Уәлиханов.

     Әнұран мәтінінде ғасырлар бойы тәуелсіздік үшін күрескен бабалар ерлігі көрініс табады. Сонымен қатар асыл мұрамыз – еліміздің кең байтақтығы,жер мен ел байлығы ,біздің ұрпақтарымыздың болашағына айқын жол ашатыны көрініс тапқан. Ең бастысы – тәуелсіздігіміздің алтын діңгегі – ел бірлігі баса айтылған. Әнұран 2006 жылы 7 қаңтарда Қазақстан Республикасының жаңа Әнұраны қабылданды. Шәмші Қалдаяқовтың «Менің Қазақстаным» әні Қазақстан Республикасының Әнұраны деп жарияланды. Кезінде Жұмекен Нәжімеденов жазған ән сөзіне Елбасы Нұрсұлтан Назарбаевтың бастамасымен кейбір түзетулер енгізілді. Әнұран авторлары: Шәмші Қалдаяқов, Жұмекен Нәжімеденов, Нұрсұлтан Назарбаев.
Сабақтың соңы: 
Жеке жұмыс:
4-тапсырма. Мемлекет рәміздерін қалай құрметтей аласың? Ол үшін не істеу  керек? Өз ойыңды  айт. 
Сабақты  қорытындылау.
Сабақты  аяқтау.

